Blanár, Juraj, podpredseda NR SR (2021-09-21):
Vážené pani poslankyne, páni poslanci, nechcel som vystúpiť, pretože si myslím, že spolupredkladateľ Richard Takáč dostatočne vysvetlil všetky tie pohnútky a dôvody, prečo tento návrh zákona predkladáme, avšak po vystúpení pána poslanca Slobodu jednoducho musím vystúpiť a povedať zopár objektívnych vecí, pretože to, čo povedal, je čistá politika bez toho, aby sme sa zakrývali za nejaké zachraňovanie životov, čistá politika. Veď mal povedať úplne naplno, viete čo, ja pracujem na príprave tohoto zákona, chcem ho predložiť, je to moja iniciatíva, a preto vám nepodporím tento, pretože ja chcem, aby prešiel ten jeho. Veď mohol to na priamo povedať a my by sme sa nenahnevali, ale používať argumentáciu, že sme tu boli 12 rokov. Mimochodom, boli ste tu 4 roky, potom tu bola Radičovej vláda a potom sme boli 8 rokov, žiadnych 12 rokov, ako tu niekto sa stále snaží nejak to tu predhadzovať, a za tie 2 roky, čo tu bola pravicová vláda, tak sa tu narobilo množstvo škôd. Ale toto povedať je, ako keby sa zastavil čas, ako za 12 rokov, že sa nič neudialo. Určite tá diskusia o takomto probléme pred dvanástimi rokmi bola úplne kdesi inde, ako je dnes. Len keď si pozriete nárast počtu osobných vozidiel, ktorý tu je za ten ostatných 12 rokov, tak to je enormné. Toto pánovi poslancovi zrejme ušlo pozornosti, a preto mám obavy, že akým spôsobom vôbec pripravuje ten svoj návrh zákona. Čiže ja by som chcel poprosiť pána poslanca, nech sa pozre na to naozaj odborne, a poďme sa odborne baviť, a preto dávam jeden protiargument, na ktorý som chcel od neho odpoveď, ale keďže odišiel, asi sa ju nedozviem, ale musím ho povedať. Dnes máme, dnes máme v zákone o cestnej premávke na pozemných komunikáciách množstvo takýchto ustanovení, ktoré, môžeme povedať, že sa veľmi ťažko alebo subjektívne posudzujú tým, ktorí dohliadajú na dodržiavanie tohoto zákona. A je to napríklad aj to, že musia dohliadať, že či účastník cestnej premávky dodrží to, že nemôže prekročiť napríklad plnú čiaru. A pýtam sa, akým spôsobom sa dnes určuje u polície, keď dôjde k takémuto priestupku, ako to dokazuje tomu vodičovi. No máme tu predsa nejakú objektívnu zodpovednosť, ktorá napríklad nadväzuje na to, že vás môže nasnímať kamerou. A to dnes môže rovnako nasnímať po prijatí tohto zákona kamerou aj to predchádzanie toho cyklistu. A mohol by som pokračovať ďalej, že napríklad jednostopové vozidlo, ale cyklista by sa mal držať čo najviac ku krajnici. No čo to je, čo najviac ku krajnici? Ja môžem mať pohľad na to iný, pán policajt môže mať úplne iný. Ale toto, čo sa dáva do zákona, má aj úplne iný a predovšetkým ten psychologický aspekt pre toho vodiča, účastníka cestnej premávky, že jednoducho niečo také tu je, a musím na to myslieť. Tak ako musím na to myslieť, že nemám prekračovať tú plnú čiaru, tak musím na to myslieť aj to, že ten cyklista je ohrozený. Všetci by sme najradej, najradšej chceli, aby tu boli cyklotrasy vybudované ako vo Fínsku alebo niekde v krajinách ako Holandsko. Kto by to nechcel? Ale vzhľadom na uhorské právo, rozdrobenosť pozemkov a tak ďalej dnes samosprávy majú obrovské problémy s budovaním cyklotrás. A viem to aj osobne ako bývalý župan, že keď sme chceli nejakú trasu kdesi vybudovať, tak vždy sme narazili práve na vyvlastňovanie. Čiže my musíme dovtedy, kým dospejeme k bezpečnej premávke, aj ochrániť toho účastníka, lebo predsa chceme, aby aj cyklisti boli na cestách. Veď sa všade o tom rozpráva, ekologická doprava, chceme, aby sa presúvali. To sú neni len tí, ktorí súťažia a pretekajú a potrebujú povedzme naberať kilometre, ale sú to aj tí, ktorí sa chcú presúvať do zamestnania, veď o tom sa neustále hovorí na dni mobility. Všetci na úrade vlády si sadajú na bicykle a ukazujú sa. Však nech to ukážu aj teraz. Takže ja si nemyslím, že to, čo pán Sloboda povedal, je naozaj odborná vec. Je to naozaj politické, mal to povedať otvorene. Ja budem rád, pokiaľ to prejde do druhého čítania, aby sme mohli diskutovať o nejakých veciach odborne, a nech je to čím skôr v platnosti. A ak má niečo ešte pán poslanec, čo je povedzme lepšie, nech sa páči, nech to predloží v druhom čítaní, a môžeme to urobiť teraz. Veď my si nechceme zobrať prvenstvo, že sme to boli my, na rozdiel od vás, keď ste boli v opozícii, že ste predkladali stále veci, ktoré sme my pripravovali, a len ste sa predbiehali. Takže podporujem tento návrh a chcem aj všetkých ostatných poprosiť, aby podporili tento návrh do druhého čítania, a potom by sme mohli ešte diskutovať, ak budú tu naozaj dobré návrhy o tom, čo sa treba zmeniť. Ďakujem.